
Føtter fra 24 ukers foster,

naturlig størrelse

Til min egen mamma som bar meg, fødte meg og ammet meg

Innledning

Hvorfor skrive bok om unnfangelse, graviditet og fødsel? Det er flere grunner. En av dem er at dere som er unge voksne i dag, har et stort ønske om informasjon. Dere søker og graver og spør. Dere finner mye bra på nettet, men også mye rart. Det kan være vanskelig å skille. Og tiden strekker ofte ikke til når vi snakker sammen. Det blir godt å kunne si: «Her har dere noe å lese!»

Mange mennesker lever tilfreds uten barn, eller adopterer og er lykkelige med det. Likevel er det ikke til å komme fra at hos de fleste oppstår det etter hvert et brennende ønske om egne barn. Og for de av oss som får oppfylt ønsket – med større eller mindre besvær – oppleves det stort sett som det viktigste i livene våre.

Dere som leser denne boken, er på vei til å videreføre egne gener, til å få frem en ny generasjon. Dere skal skape liv. Kan det tenkes noe mer spennende? Klart dere er interessert i å få vite mest mulig.

Lyst til å dele

Først og fremst handler skrivingen likevel om en lyst til å dele med dere. Til alle tider har det vært de godt voksne kvinnene som har samlet erfaring og hatt omsorg for sine yngre medsøstre i tiden rundt graviditet og fødsel. Slekten har alltid stilt opp, den unge kvinnens mor, tante, svigermor. Det kunne også være trauste, dyktige nabokjerringer uten formell opplæring, spesielle «kloke koner» og etter hvert jordmødrene i bygd og by.

Så ble omsorgen stadig mer profesjonalisert, helsevesenet overtok det meste. Vel og bra, vi har mye livreddende, medisinsk kunnskap i dag. Men dette har også bidradd til at de nære, erfarne kvinnene får mindre autoritet. Og det har bidradd til at man av og til mister av syne at fødselen og alt rundt den er fysiologiske prosesser, som i de fleste tilfeller bare trenger støtte og gode råd for at alt skal gå bra.

Det som gir meg mot til å tro at jeg har noe å dele med dere, er både min erfaring som fødselslege, forsker og formidler, det at jeg selv er kvinne og mor med egne opplevelser, og det at jeg, som middelaldrende «klok kone», opplever at min beundring og respekt for livets begynnelse bare fortsetter å øke.

Kunnskap er makt

Spennende å få være mamma, og likevel studere medisin. Flott å være lege og snuse på indremedisin, kommunehelsetjeneste, helsestasjon. Utfordrende å arbeide med kirurgi i flere år. Men alltid var målet mitt å jobbe med fødsler og tiden rundt. Slik ble det. Først på lokal-, senere på universitetssykehus, etter hvert med doktorgrad og som spesialist i både gynekologi, fødselshjelp og medisinsk genetikk.

Det er blitt mange interessante, harde arbeidsår. Jeg kan knapt tenke meg en mer krevende spesialitet enn å være fødselslege på sykehus. Uendeligheter av slitsomme døgnvakter, lange netter, krevende vurderinger og uthenting av barn med og uten operasjoner. Legen har ansvaret så snart jordmor merker at noe avviker fra normalen. For hver pasient står vi med minst to liv mellom hendene. Avgjørelser skal fattes på minuttet, vurderer vi feil, kan det ha katastrofale følger. Til gjengjeld er gleden berusende når alt går bra, og det gjør det som regel.

Det har vært lærerikt, men skremmende, å sitte som overlege i fylkets perinatalkomité og vurdere hver eneste dødfødsel for å prøve å finne ut hva som gikk galt. Som regel dreier det seg om uavvendelige katastrofer, barn der det ikke var liv laga. Men det er fryktelig iblant å måtte konkludere med at helsepersonell ikke har gjort alt som kunne vært gjort. Og forferdende å oppleve de gangene tragedien ser ut til å skyldes foreldrenes manglende kunnskap om varselsignaler eller om hva som kan skade. Det er maktpåliggende for meg å dele også dette med dere. Ikke for å skremme, men for at dere skal kunne forebygge. Slik kunnskap gir dere makt til å hjelpe skjebnen.

Uendelig fascinerende fødsler og unger

Ønsket om å bidra er likevel bare en del av det hele. Resten er ren lyst. Jeg lider av en til tider latterlig interesse for alt som har å gjøre med fødsler og tiden rundt. Hver gang det dukker opp en gravid, en fødsel eller en baby på tv, går ropet i familien: «Skynd deg!» De synes nok at det er litt komisk å være så håpløst hektet. Men denne intense interessen gjør det morsomt å skrive om temaet.

I tillegg har jeg, i likhet med mange andre kvinner, en pinlig utviklet fascinasjon av alle nye skapninger og et dominerende behov for å gi dem omsorg. Også det til tider litt slitsomt for omgivelsene. Som da jeg fant rotteunger i komposten og gav dem hud-mot-hud kontakt, natt og dag, inni min aller første behå. Eller da jeg var på sykebesøk med pappa hos flyttsamene: En liten unge hang i komse fra en av stolpene i lavvoen. Moren satt ved bålet. Ungen ble pakket ut og lagt på et mykt, hvitt reinskinn. Den var liten og rød, med svart hår. Uendelig fascinerende!

Interessen ble kraftig næret, da jeg seks år gammel kuppet den ferske lillesøsteren min. Stakkars lillesøster, jeg glemte henne i badekaret og brukte henne til sklibrett, men elsket henne høyt.

Oppveksten som doktorunge i Mehamn og senere i Snertingdal, gav store muligheter til å fascineres av mysteriene rundt livets tilblivelse. Barske mysterier mange ganger, som da den lille kvigen fikk tau rundt alle fire ben og sank sammen under en stor okse.

Gudskjelov for Lina. Hun skjønte det og sa trøstende: «Det lyt tæl hvis vi vil ha kælv, veit du.» Det virket som en drøy pris å betale for kalven som ble født neste vår, brun med hvit stjerne i pannen. Men det var utrolig spennende da den kom. To små klover stakk ut, inni en pose. Kua snudde og vendte på seg, smårautet litt og kikket bakover, stønnet og la seg ned like før kalvekroppen kom ut med et plask.

Så skjedde det forferdelige: Kalven ble båret bort i bingen! Den fikk ikke være hos moren sin. De stod og kalte på hverandre. Kua fikk melgodt, den lille fikk kalvedrikke, menneskene tok det meste av råmelken. Den ble brukt til å lage dessert. Jeg nektet å smake. Men fremtiden var staket ut, jeg skulle bli budeie! Og ble det på et vis – for mennesker.

Reisende i røyk og pupp

I mange år har jeg arbeidet med formidling av medisinsk kunnskap til folk flest. Først om amming, gjennom flere tiår. Det har skjedd en revolusjon innen det området, takket være mange ildsjeler og norske kvinners innsatsvilje. Det kan du lese mer om i boken Mamma for første gang.

I tillegg ble jeg opptatt av røykende gravide mens jeg arbeidet med min doktorgrad. Forskningsresultatene våre tydet på at tobakk, i tillegg til alle andre kjente skadevirkninger, kunne bidra til små forandringer på fosterets DNA. Det slo meg at nå visste den medisinske verden mye om temaet, nå var det enda viktigere å få kunnskapen videre. Jeg ble «reisende i røyk og pupp», som flere journalister kalte meg. Røyking blant gravide har gått kraftig ned, takket være dem selv, helsepersonell og media.

Snøballen begynte å rulle. Radio, TV, aviser og ukeblader og de senere årene internettsteder, har økende behov for enkelt uttrykt medisinsk informasjon. Rikshospitalets ledelse har sett med velvilje på dette og til og med gitt meg permisjon for å drive slik formidling, et satsningsområde også for universitetsklinikkene. Men det er ikke bare lyst som driver meg når det gjelder fødsler, det er også et gammelt opprør.

Fødekvinners kår – dra til Moss!

Det var fortsatt god grunn til å stille spørsmål ved fødekvinners kår på den tiden jeg selv ventet mitt første barn. I Oslo-området var det slik at når riene meldte seg, måtte du ringe Legevakta. Først da ble det avgjort hvor du skulle føde. Var det fullt i Oslo, kunne du bli sendt til Moss.

Vel fremme ved den ukjente fødeavdelingen ble vi møtt av skiltet «Adgang forbudt!» og måtte si adjø til ham som var far til barnet. Alene og engstelige tuslet vi etter en myndig jordmor. Prisgitt fremmede, travle selv når de var vennlige, men også noen med replikker som «Har du tålt å bli gravid, får du tåle dette!» eller når riene rusket i oss: «Det må bli mye verre før det kommer noe barn, dette her er bare mase-rier.» Og når vi endelig skulle begynne å trykke barnet ut, ble vi lagt flatt ned mens leggene ble tjoret med lærremmer til benholdere av metall. Og så kom den store saksen.

«Når jeg først kløpper så kløpper jeg!» sa en jordmor, kjent for sine svære klipp, uten bedøvelse. Det hjalp ikke om vi var tøyelige som strikk, «kløppes» skulle vi, alle som en! Og sys med stiv tråd som etterlot stikkende ender for hvert sting, så det kjentes ut som om vi gikk med et pinnsvin mellom bena etterpå.

Var du så uheldig at ungen ikke kom greit ut, risikerte du at en professor kom med en hel flokk studenter i hælene og svingte tangen for åpen scene, mens du selv ble behandlet som en umælende utgangsport for barnet. Ungene våre ble fjernet så fort de kom ut, og når vi lå våkne og lengtet, fikk vi sovemedisin. Nåde den som pakket opp barnet for å titte, de korte stundene det var på besøk. Adgang forbudt på barnestua, der de små stort sett holdt til. Rutinene gjorde det problematisk å få til ammingen. Sykehusene eide barna våre og styrte over oss.

Aldri har det gått så bra å få barn som i dag!

Det har skjedd en revolusjon også når det gjelder fruktbarhet, graviditet og fødsel. Aldri har så stor andel norske kvinner fått egne, biologiske barn. Aldri har de gravide blitt passet så godt på. Aldri tidligere har mannen vært med som i dag. Under fødselen kan du ha med deg den du vil, rusle rundt, og selv velge stilling og bedøvelse. Du klippes bare når det er helt nødvendig. Og du får vanligvis beholde det nyfødte barnet ditt.

Men fortsatt kan forholdene bli enda bedre. Fortsatt vet mange vordende foreldre for lite om hva som kan skade fosteret. Fortsatt er en del helsepersonell opphengt i unødige medisinske rutiner. Kanskje mases det fortsatt litt mye under fødselen? Kanskje forstyrrer vi iblant unødig naturens gang? Og dessverre får mange nye mødre altfor sparsom, altfor kortvarig omsorg i den første barseltiden.

Jo mer dere selv vet, desto lettere er det antagelig å forstå og påvirke hele prosessen og omsorgen dere får under svangerskap og fødsel. Det ville være fint om denne boken kunne bidra til det.

Norske menn – verdens beste fedre?

I den berømte boken The Sexual Life of Savages av B.K. Malinowsky, skriver han om øyfolket i Ny Guinea:

«Faren deler fullt ut omsorgen for barna. Han kjærtegner og bærer babyen, rengjør og vasker den... Faktisk er det å holde barnet i armene eller på fanget farens spesielle rolle og plikt. Faren utfører dette med en ekte ømhet, han bærer spedbarnet rundt i timevis, og ser på det med øynene fulle av en kjærlighet og stolthet man sjelden ser hos europeiske fedre. Enhver ros av barnet går direkte til hans hjerte, og han blir aldri trett av å snakke om dets gode sider og fremskritt.»

Norske menn er godt voksne første gang de får barn, i snitt nærmere 33 år. De går langt sterkere inn i den direkte omsorgen for de nyfødte barna sine enn det forfedrene gjorde. Er de faktisk verdens beste fedre? For mange er det antagelig ennå et stykke igjen. Kanskje det er smart å sette i gang den mentale forberedelsen i god tid, kjære pappa in spe?

Kvinnen er gravid, kvinnen føder

Det betyr ikke at menn og kvinner skal bli like, eller at «paret» er gravide og føder. Dette er kvinnens byrde, men også hennes privilegium. Mannen venter barn og får barn. Helt i starten er hans rolle å beskytte og avlaste, men på sikt er han like viktig for barnet hvis han satser på det.

Noen sliter med parforholdet sitt, skiller kanskje lag, men går likevel inn for at den lille nye skal få omsorg fra to foreldre. Det er flott, men når mor og far lever adskilt, er det viktig å erkjenne at helt i begynnelsen er mor viktigst. Hun og barnet bør ikke skilles annet enn korte stunder. Biologi er skjebne mens man bærer, føder og ammer barn. Fars aleneomsorg får stadig økende mulighet etter hvert som barnet vokser til.

En hel del kvinner er alene om barnet. Det kan også gå glimrende. Det finnes mange varianter av fellesskap, tosomhet og ensomhet rundt det å få barn, og meningen er at dere alle skal føle dere inkludert.

Skumle saker eller glitrende lykke?

Noen vil kanskje bli engstelige over å lese om komplikasjoner og problemer? Stort sett er dette samlet i kapitlene Skjær i sjøen og Liten tue kan velte stort lass. Selv om praktisk talt alt ender bra, kan det være lurt å hoppe over disse, dersom du blir engstelig av å lese om slikt. Så kan du heller slå opp igjen, hvis det skulle oppstå problemer. Men mange etterlyser slikt stoff. «Det ble så ensomt å falle utenfor normalen,» sa et par.

Tidligere var det vanlig at kvinner skremte vannet av hverandre med redselshistorier fra fødsler. Så svingte pendelen den andre veien, fødsler var bare herlige og vakre og storartede for både kvinne og mann. Sannheten ligger som vanlig et sted midt imellom: Først og fremst er fødsel en dramatisk begivenhet som skal frembringe et barn uten at verken det eller moren skades. Som regel går det hele av seg selv. Hvis ikke, vær glad for å leve i vår del av verden, i dag.

Kunnskap glir bedre inn når fakta kan knyttes til engasjerende erfaringer. Det er årsaken til at så mange vordende foreldre slipper til med sine historier i boken. Fra dem kan vi avlede den varierende virkeligheten.

For mange er svangerskap og fødsel det flotteste de har opplevd, for andre det tøffeste de har vært med på. Det er mitt ønske at denne boken skal forberede dere både på de harde takene og dette deiligste av alle undere!

Høsten 2010. Forlaget kommer med en gledelig beskjed om at nok et opplag av På vei må trykkes, det syvende. Det betyr enda en runde med oppdateringer. Det kommer hele tiden ny kunnskap også når det gjelder graviditet og fødsel – og takk for det!

På vei mot graviditeten

Magisk møte – befruktningen

De suser frem i tett stim, millioner av dem. Spermiene ligner mest av alt på små rumpetroll, bare at halene er lengre og tynnere. De logrer som besatt og driver de tette, små kroppene sine fremover. De stanger i kø, butter i hverandre, borer hodene sammen så halene flagrer som slør rundt dem. Noen er hemmet i kappløpet, med to hoder eller rar fasong. De velskapte har ikke bare hode og hale, men også hals og en liten kropp. Mange virrer usikkert rundt. De fleste er målrettet og styrer rakt mot første hinder.

Askeladden i kappløp for å vinne prinsessen

Espen Askeladd konkurrerte bare med Per og Pål. Vår helt, derimot, må vinne over flere hundre millioner konkurrenter. Han må være både kjapp, sterk og utholdende for å komme først. Som oftest avvikles slike kappløp under så dårlige forhold at ingen spermier når målet, men i dag er det drømmeforhold! Den fuktige startplassen innerst i vagina, som til vanlig har en drepende syrlig pH, er mild og vennlig. Sammen med væsken sædcellene har med seg, den de fløt rundt i før startskuddet gikk, gjør det dagens startbasseng ideelt. Likevel blir skuffende mange millioner liggende igjen i skjeden. Snart gir de helt opp og slutter å bevege seg. For dette er et race der mange skal skrelles av. Bare en eneste én kan vinne.

Åpningen til livmorhalsen, den ytre mormunnen som ellers er ganske lukket, har åpnet seg litt og viser innbydende vei til en spennende, mørk kanal. Den seige, lille proppen av slim som vanligvis stenger inngangen, er erstattet av glassklar, tynn fuktighet som gjør det lett å svømme innover. Derfor klarer mange av de små svømmerne seg gjennom den ganske så rette, greie livmorhalsen denne gangen. Så plumper de inn i en stor, forvirrende livmorhule. Her svømmer de rundt, men fordi tiden er riktig og kjærlighetsmøtet har vært orgastisk, får de ekstra god hjelp. Det er dovne dønninger der. Livmoren trekker seg rytmisk sammen og slapper av og nærmest pumper de mange ivrige småkarene mot de eneste åpningene som fører videre. Sædvæskens hormoner bidrar til disse sammentrekningene. Så Askeladden vår har flaks også, han surfer av gårde med de riktige bølgene.

Inngangen til egglederne er to smale hull, starten på en lang og komplisert del av banen, med mange hinder. Disse myke tubene kunne egentlig like gjerne hete sædledere: Hærskarer av spermier vrikker seg normalt opp denne veien mye oftere enn det kommer et egg majestetisk rullende i motsatt retning.

De blyanttykke egglederne har bare en nåletynn indre kanal, for i veggene er det muskler og flimmerhår og myke slimhinner og kjertler som skal gjøre det glatt og fint for de veifarende. Men det er også folder og kløfter og kroker man kan rote seg bort i. Og det skumleste av alt: Man kan bli spist underveis! Cellene som dekker veggene langs hele den farefulle ruten, kan krenge seg ut, omslutte og fange sædceller, for så å momse dem i seg og fordøye dem.

Det tynnes i horden. Den allmenne hop ligger etter, og de fleste har gitt opp. Bare de sterkeste, sprekeste og mest velskapte kommer ut på oppløps siden. De som verken ble spist eller fanget i en labyrint. Fra flere hundre millioner ved start er det bare noen få hundre spermier som nærmer seg valplassen.

En eneste, ivrig svømmer, ligger i tét: Espen Askeladd nærmer seg prinsessen! Han har vært underveis i bortimot en time. Han har overvunnet farer og prøvelser, men har hatt gode hjelpere. Han har modnet på veien. Da han ble skutt ut i banen, var han slett ikke i stand til å befrukte noe som helst. Nå er han blitt en kapabel kar. Ikke helt, forresten. Som hos karer flest skjer den endelige modningen under påvirkning av det kvinnelige. Hør bare hva som skjer med ham når prinsessen kommer ham i møte.

Prinsesse Ovum i selvutvikling

Det er ikke bare blant edderkopper at hunnen er større enn hannen og sluker ham til beste for artens fortsettelse. Det skjer sannelig blant mennesker også, når vi beveger oss ned på kjønnscellenivå. Prinsessen som vår svømmende Askeladd nærmer seg, er mange ganger så stor som ham, hun er nemlig kroppens aller største celle. Og hun er mange ganger så gammel som ham. Faktisk er denne eggcellen like gammel som kvinnen selv, hun som kanskje ligger og sover søtt og utmattet etter å ha elsket, uten å ane noe om dramaet som utspiller seg i hennes indre. Eggcellene hennes ble nemlig dannet da hun selv var et lite pikefoster i sin mors mage.

Aldri hadde hun så mange egg som da – rundt syv millioner! Allerede da hun ble født, var mange av dem gått til grunne. Men den millionen eller så som ble med videre, var til gjengjeld kommet langt på sin vei mot ferdige eggceller. De hadde begynt den kompliserte delingsprosessen som alle kjønnsceller må igjennom. Spermier og egg må bare ha halvparten så mange kromosomer som andre celler. De skal jo smelte sammen og danne en ny celle. Hvis begge kom til stevnemøtet med det vanlige dobbeltsettet av kromosomer, ville jo den nye cellen få altfor mange.

Derfor går kjønnscellene gjennom en fantastisk spennende og komplisert reduksjonsdeling for å få riktig antall kromosomer. Delingene går over mange trinn i flere etapper. Hos den nyfødte piken ligger flere eggcelleanlegg som allerede har gjort unna de fleste av disse etappene. Den nyfødte tvillingbroren hennes, derimot, har ikke engang en eneste kime til sædceller. Til gjengjeld har han med seg stamcellene som skal fabrikkere spermier om en 14 års tid.

Dermed er prinsessen i denne historien, eggcellen som ligger og venter på Askeladden, kanskje rundt 30 år. Han, stakkar, er bare snaut 11 uker, men nærmer seg så fort han bare kan, med rytmiske slag av halen. Den siste tiden har hun modnet mye. I de to ukene siden forrige menstruasjon har veggen rundt egget vokst og svulmet opp som en slags gelé. Det er dannet et lite, væskefylt hulrom, en cyste. Inni den ligger prinsesse Ovum – det betyr egg – festet til veggen og venter spent. Cysteveggen lager massevis av det kvinnelige kjønnshormonet østradiol. Til slutt synes sjefen for disse hormonene, oppe i hjernen, at nå får det være nok. Det sendes beskjed om eggløsning.

Egget har bodd i den flate, skinnende hvitlige eggstokken siden fosterlivet. Rart navn? En pasient fortalte meg at hun mente smertene hennes satt i den ene eggkjeppen. Men navnet har ikke noe med den slags stokk å gjøre. Det kommer av stock, som både på tysk og engelsk betyr lager. Egglager. Stor som en flatklemt plomme. På den perlemorskimrende overflaten ligger cysten oppsvulmet. Nå er den halvannen til to centimeter stor. Og der – der kommer dobbeltbeskjeden: For det første skal egget sette i gang neste etappe av delingen. For det andre skal prinsesse Ovum ut i verden og friste lykken, hun med.

Cysten brister, innholdet skylles ut og tar med seg Ovum. Hvor dan i all verden skal hun finne veien ned i egglederen? Eggstokken ligger omgitt av bukhulen. Egget kan risikere å tulle seg aldeles bort. Hun kan ende opp blant tarmene, for eksempel, og det blir det jo ikke noe særlig barn av.

Da trår fimbriene til, de myke, viftende, tangaktige flikene på den ytterste delen av tuben. Den vider seg ut nærmest eggstokken, som en kantarell eller trompet, og avsluttes med fimbriene, som arbeider aktivt med å fange inn egget og få det ned i egglederen. Ovum er kommet inn i trakten. Nå er det bare én vei å gå: nedover mot verdens viktigste stevnemøte.

Magisk møte

Så ligger hun der og venter. Stor, moden, fruktbar. Som seg hør og bør har den svulmende prinsesse Ovum krone. Ikke på hodet, akkurat. Hun har faktisk ikke noe hode. Men hun har en strålende cellekrone rundt hele seg, corona radiata. Og nå kommer Askeladden. Han er inne i storstua på kongsgården. Nå gjenstår den siste bragden. Han må kunne målbinde prinsesse Ovum før han får henne.

Han nærmer seg, og like før han berører henne, skjer det. Han må stille seg sårbar og naken. Ikke rart hun blir målbundet. Kappen som har beskyttet det ivrige lille hodet hans gjennom hele løpet, går i oppløsning. Det er jo slik ellers òg, at i et parforhold må man blottlegge seg, og man må oppgi noe. Ut av det kommer nye muligheter. Slik går det også her. Han frigjør oppløsende stoffer som gjør det mulig for ham å trenge gjennom corona radiata-kronen og videre til Ovums indre. Han slår energisk med halen, borer seg gjennom eggeskallet og inn.

Prinsessen hjelper til. Hun lokker med kjemiske signaler. Hun trekker ham til seg med de bittesmå, slanke, hjelpende fingrene hun har på overflaten og sluker ham hel, med hale og alt. Og hun er trofast! Fra det øyeblikket hun har sluppet inn Askeladden, avviser hun alle de andre frierne. Evig din! Hun blokkerer for de tallrike spermiene som prøver seg, og som blir stående og stange og logre, uten å komme innenfor. Til slutt gir de opp, slutter å bevege seg, går til grunne.

Magiske møte! Han har kjempet og vunnet. Hun har gjort seg rede og hjulpet ham frem på slutten. Begge har utviklet seg underveis. Befruktningen har skjedd. I’ve got you under my skin. Men ennå er de to litt separate, med hver sin kjerne inni samme celle. Går det an å komme enda nærmere, så også den innerste kjernen blir felles, så de går helt opp i hverandre?

[image: image]

Hvetebrødsdøgn

«Så levde de lykkelig alle sine dager,» heter det i eventyrene etter at Askeladden vel har fått sin prinsesse. Men vi vet jo alle at egentlig er dette bare begynnelsen. Bryllupsnatten kan være avgjørende for det videre forløpet. Det første døgnet er ofte skjebnesvangert for vår Askeladd og prinsesse Ovum.

Inni de to kjernene ligger selve skatten, arvestoffet DNA. Hos hver av dem er dette ordnet i 23 enkeltkromosomer. Men et nytt menneske trenger 23 par. Kromosomene ligger hver for seg, hardt sammenkrøllet. For å få til et møte, en utveksling, en sammensmeltning, må de slappe av og bli mer utadvendt.

Og nettopp det skjer. Askeladdens kromosomer strekker seg. Kjernen hans svulmer opp og beveger seg mot prinsessens kjerne. Kjerneveggene løser seg opp. Kromosomene hans blir lange og slanke og stiller seg pent opp til polonese vis à vis de tilsvarende kromosompartnerne hos prinsesse Ovum.

Hvert eneste kromosom finner sin partner. De bytter til og med noen biter med hverandre, de vil virkelig bli ett. «Her får du litt av dette kromosomet mitt, kan jeg få tilsvarende del igjen av deg?» Som når man er nyforelsket og vil bytte både kjede og ring, og til og med tyggis.

Nå har vi endelig én celle med riktig antall kromosompar. Det er gått omtrent ett døgn siden Askeladden boret seg inn til prinsesse Ovum. De to finnes ikke mer. De har gått opp i en fantastisk ny enhet som bærer fremtiden i seg, den løfterike lille zygoten.

Gutt eller jente?

Zygoten ligger klar, med all informasjon som må til for at et nytt, unikt menneske skal dannes. Men blir det gutt eller jente? Det er også avgjort nå, og det ble avgjort av sædcellen fra far.

Alle kromosomene i en spermie ligger klar til å danne par med en tilsvarende i eggcellen de møter, slik at kromosom nr. 1 går til 1, nr. 2 til 2 osv. helt opp til nr. 22. Men nr. 23 er noe for seg selv. Dette kromosomet ligner på en liten X. Men i spermiene er det bare halvparten av nr. 23-kromosomene som ligner en X. I den andre halvparten av spermiene er nr. 23 annerledes. Den er litt mindre, mangler liksom en arm og blir derfor kalt Y.

Den ene spermien som vinner kappløpet, kan ha et Y-kromosom. I så fall blir lille Zygote anlegg til et guttebarn. Guttens kromosompar nr. 23 heter XY, fordi han også fikk et X-kromosom fra eggcellen. Mor leverer alltid X-er.

På den andre siden er det omtrent like stor sjanse for at spermien som vant, leverte et X-kromosom. Da blir barnet, som nå så vidt er påbegynt, en pike. Hennes kromosompar nr. 23 består av XX.

Det er mulig å bestemme kjønnet på forhånd. Ved assistert befruktning utenfor kroppen kan man vente til egget er godt i gang med å dele seg, pirke løs en enkelt celle, bestemme kjønn i den, og deretter sette ønsket egg inn i livmoren. Metoden er sikker, men det er lite tenkelig at den vil bli tillatt i Norge bare fordi man ønsker seg gutt eller jente. Derimot kan den være aktuell ved arvelig sykdom som bare rammer ett kjønn.

Sortering av spermier etter kjønn før befruktningen er foreløpig mindre sikkert, men til gjengjeld ikke så etisk betenkelig. Metoden baserer seg på at X-kromosomene er litt tyngre enn Y-kromosomene, og forutsetter at den separerte sæden insemineres i kvinnen ved eggløsningstidspunktet. Dette tilbys privat i noen land og omtales på nettet som «family-balancing».

Det finnes mange råd man kan prøve selv for å forsøke å oppnå et bestemt kjønn ved befruktningen. Spermiene som inneholder X er litt tyngre og svømmer kanskje langsommere. Til gjengjeld mener man at de tåler litt mer, både av lagring og uvennlige omgivelser. Dersom man gjør miljøet i skjeden syrlig – for eksempel med litt svak eddik – skulle dermed flest Y-spermier dø, og sjansen for å få jente øke. Det samme gjaldt dersom man var avholdende en periode før det avgjørende samleiet. Av de «eldre» spermiene skulle da flere X-spermier ha overlevd lagringen. Mot dette taler en studie som viste at det ikke spilte noen rolle for barnets kjønn om det befruktende samleiet fant sted samme dag som eggløsning eller flere dager før.

Noe som likevel peker i retning av at X-spermiene kan tåle litt mer påkjenninger enn de med Y-kromosom, er at noen forskere har funnet at både flygere og dykkere får flere jenter enn gutter.

Ifølge et ikke-dokumentert råd skulle man ha samleie hver dag hvis man ønsket gutt, for da var det like mange ferske spermier av hver sort, og hvis virkelig Y-spermiene svømte litt raskere, skulle sjansen for guttebarn øke. Dessverre er det ikke noen særlig gevinst å få ut av disse teoriene. Dersom de i det hele tatt skulle ha noe for seg, vil det antagelig bare være snakk om en ørliten endring av odds. Men det er lov å prøve.

Spøk til side, dersom det virkelig fantes riktig gode råd for dette, ville veterinærmedisinen benyttet det. I landbruket er det jo mer populært med hunn enn med hann, fordi hunndyr gir bedre økonomisk gevinst. Det forskes stadig. En britisk studie ved universitetet i Nottingham fant for eksempel at vegetarianere fikk flest piker, 85 gutter for hver 100. jente, mens kjøtteterne fikk 106 gutter for hver 100. jente.

Lett å bli far, krevende å være det?

«Vater werden ist nicht schwer, Vater sein, dagegen sehr,» skrev den tyske forfatteren Wilhelm Busch på 1800-tallet. Sant nok. Du har skutt ut spermiene dine, tallrike som stjernehimmelen, og en av dem har truffet målet. Dermed blir du far, en enkel fysisk innsats i forhold til det som ligger foran din kvinne det nærmeste året. Kroppen din har ytt sitt, resten dreier seg om en annen type innsats. Den begynner alt nå, etter det magiske møtet. Også du trenger å utvikle deg og forberede deg gjennom ventetiden. Derfor er det fint om du leser videre. Du vil finne mye informasjon til vordende fedre fremover; mange menn deler sine erfaringer. Det er antagelig også nyttig om du forstår mest mulig av det som foregår i kvinnen frem til barnet deres er en virkelighet.


Bedre føre var – tiden på forhånd

Var dere så heldige at det magiske møtet var planlagt? Rakk dere å tenke på om dere kunne gjøre noe for å sikre at ønskebarnet fikk verdens beste start? I så fall er kanskje dette kapitlet overflødig for dere?

Eller er det omvendt – plutselig og overraskende var det barn i vente? Da er det antagelig litt sent å lese om hva man kan gjøre før befruktningen for å legge forholdene ideelt til rette. De fleste barn er ikke planlagt, og de fleste barn fødes friske og velskapte.

Uansett har jeg lyst til å skrive litt om det som på engelsk kalles «preconceptional care» – altså omsorg før befruktningen. Kanskje noen av dere leser det i tide? Eller iallfall kan ha nytte av det neste gang? Eller deler dette med venner som ønsker seg barn? Uansett gjelder mye av det også under graviditeten.

Bakgrunnen for at det ligger meg spesielt på hjertet å be dere søke råd før befruktningen, er å finne i fireårsperioden da jeg forlot sykehus og fødsler for å forske, blant annet på fostervann og sædvæske. På Institutt for medisinsk genetikk lærte jeg mye om genetikk, og om veiledning av par som søkte råd.

B-vitaminet folat mot misdannelser

Det var der jeg møtte Aina. Hun og mannen kom til en samtale fordi det var oppdaget at fosteret deres hadde ryggmargsbrokk. De var ute av seg og fulle av spørsmål. Tilfellet var alvorlig, barnet ville etter alt å dømme bli lam i bena, uten kontroll over urin og avføring, sannsynligvis også psykisk utviklingshemmet. Misdannelsen var oppdaget på ultralyd og bekreftet ved fostervannsprøve. Nå hadde de hørt at dette hendte mye sjeldnere dersom kvinnen spiste tabletter med folinsyre – folat – fra før hun ble gravid. «Hvorfor er det ingen som har fortalt oss det?» sa hun fortvilet.

På den tiden var dette ny kunnskap, stort sett fremskaffet fra Storbritannia der ryggmargsbrokk eller nevralrørsdefekt er mye vanligere enn i Skandinavia. Her rammer det omtrent ett av tusen embryo. Det kan dreie seg om en nesten bagatellmessig defekt i benlukningen over ryggmargen, via forskjellige alvorlighetsgrader, helt opp til manglende storhjerne. Man var usikker i begynnelsen på hvor effektivt dette kunne forebygges, om det kunne være noen uheldige virkninger av å innta folat som medikament og hva slags doser som var aktuelle.

Dessuten hadde Aina vært ti uker gravid første gang hun kom til svangerskapskontroll. Nevralrøret, som blir til ryggmarg og hjerne, er dannet allerede 30 dager etter befruktningen. Derfor er det oftest for sent å snakke om dette på første kontroll. Aina og mannen hadde noen tunge uker etter at diagnosen var stillet, før de bestemte seg for å søke om svangerskapsavbrudd. De orket ikke tanken på de lidelsene barnet deres ville bli utsatt for.

I dag er man rimelig sikker på at kvinner som får i seg tilstrekkelig folat, har lavere risiko for å få barn med nevralrørsdefekt, og det har vært kampanjer for å varsle kvinner i fruktbar alder om dette. Folat er et B-vitamin, og det finnes naturlig for eksempel i dypgrønne grønnsaker som brokkoli og spinat, i grovt mel og i sitrusfrukt som appelsin og grapefrukt. Svært mange får ikke i seg nok gjennom maten. Det nytter heller ikke å ta mer enn én av de vanlige multivitamintablettene, for da vil det bli for mye av noen vitaminer som bare må brukes i begrenset dose, som for eksempel vitamin A.

Anbefalingen i dag er at man starter med 0,4 milligram folat daglig når man slutter med prevensjon for å bli gravid. Man bør ideelt sett ha spist folat iallfall én måned før man blir befruktet. Enkelte kvinner bør ta mer enn det, for eksempel i tilfeller der hun selv eller mannen har en slik medfødt misdannelse eller når kvinnen bruker epilepsimedisiner. Økning av dosen må avtales med lege.

Nye studier sår tvil: Kvinner som bruker folat har antagelig noe større sjanse til å få tvillinger. Siden tvillinggraviditet innebærer økt risiko, spekulerer man på om dette oppveier de positive virkningene ved folat når det gjelder å forebygge handikap. For mye folat kobles nå til økt risiko for autisme. Ikke lett å være skråsikker på noe! Det er iallfall garantert uskadelig å spise de sunne matvarene som inneholder mye folat. Ved å starte med folat så fort du får positiv gravitest etter uteblitt menstruasjon, skulle du unngå den litt økte risikoen som flerlingsvangerskap innebærer, og likevel rekke å komme i gang før organdannelsen starter for alvor i tredje uke etter befruktningen. Det avgjøres nemlig før befruktningen hvorvidt dere skal få toeggede tvillinger, og like etter om det skal bli eneggede. Kanskje dette blir fremtidens råd? Vi vet ikke sikkert i dag. Og muligens ønsker dere nettopp tvillinger?

Dersom du så vidt er blitt gravid og leser dette, så skynd deg til apoteket og be om folat for gravide. Du får det uten resept. Folkehelseinstituttet råder til bruk iallfall de første tre månedene av graviditeten, eventuelt i halv dose resten av svangerskapet.

Hvis du er motstander av piller og redd for bivirkninger, må du i stedet være veldig omhyggelig med kosten. Spis skikkelige mengder grønt, grovt og frukt! Det er jo bra på mange andre måter også. Helst bør du fortsette med slik kost resten av graviditeten, og også i ammeperioden.

Maten er halve føda

Britt og Knut kom til samtale fordi de ville at alt skulle være perfekt før de prøvde seg på en ny graviditet. De hadde hatt litt trøbbel. Det hadde tatt lang tid å bli gravid første gang, og svangerskapet endte med abort etter bare to måneder. De var alminnelige, unge mennesker, lite opptatt av sunn livsstil.

«Det blir jo mindre gatekjøkkenmat etter at vi flyttet sammen, men til gjengjeld blir det en del pølser eller pizza når vi kommer slitne hjem fra jobb. Knut er ikke noe glad i grønnsaker og jeg gidder ikke å lage det bare til meg selv,» sa Britt.

Jeg spurte begge om hva de hadde spist måltid for måltid det siste døgnet. Middagen i går hadde vært wienerpølser med potetstappe. Chips og brus til kveldskos foran TV, kaffe og cornflakes med melk og sukker til frokost i dag, brød med ost eller skinke til formiddags og cola og wienerbrød i kantina for Britt like før de kom til timen. Ganske vanlig kost i dagens Norge, og ganske usunn. Begge hadde noen kilo ekstra her og der, som tegn på det.

De visste jo egentlig bedre. Jeg spurte om de selv hadde noen forslag til sunnere mat, hvis de nå ville gå inn for at alt skulle være best mulig. Jo, de hadde snakket om å bruke mer frukt og grønt. Hadde hørt om kampanjen «Fem om dagen».

«He, he, fem om dagen, sex om natten skal være bra,» tullet Knut.

Det er nyttig kunnskap, og lett å bruke. Det er ikke vanskelig å få i seg en frukt eller grønnsak til hvert måltid. Plukk gjerne fra hyllen med økologiske varer. Nyere studier tyder på at slik mat kan gi lavere risiko f.eks. for misdannelser på penis med utmunning av urinrøret på feil sted.

«Skal vi se,» spurte Britt, «gjelds juice til frokost? Det er jo ok. Og eple i matpakka går vel greit, bare vi husker på å kjøpe. Eller salatblad under skinka, eller gulrot. Og brød med litt grovt en gang iblant. Det er verre med middagen. Gjelds pommes frites?»

Jeg trakk på det. Potet er jo en slags grønnsak, men det er ganske mye fett i frityrstekt mat. Kokte poteter er atskillig bedre, men det syntes de var helt uaktuelt, kjedelig og tidkrevende. Det lengste de kunne strekke seg til, var pose-potetstappe. Iallfall var de inne i en spirende bevisstgjøring.

De fikk i oppdrag, til neste gang de kom, å berette om hva de hadde fått til når det gjaldt frukt og grønt til hvert måltid. Ofte kan små, enkle forandringer gi store utslag. Økt bevissthet rundt fett og sukker – såkalt tomme kalorier som man blir tykk av uten at de gjør særlig nytte for kroppen: Lettrømme i stedet for remulade, majones og smør? Isvann eller farris i stedet for brus? Man kan få et atskillig sunnere kosthold uten altfor store offer, og uten å sulte.

Altfor mye mat i god drikke

«Vi kunne kanskje kutte ned på brus og cola?» sa Knut. «Spesielt du drikker jo kjapt en stor en. Det blir dyrt òg.»

«Pass deg selv!» svarte Britt. «Du bælmer sur traktekaffe hele dagen på jobben og jeg har hørt at det ikke er bra. Dessuten drikker du altfor mye pils. Sjekk den søte, lille ølvomma der! Skulle tro det var du som var gravid.»

«Ja, men det er jo ikke jeg som skal gå med barn i magen,» sa Knut, «hva med vinen du drikker i helgene?» Samtalen røpet at disse to visste mye, jeg trengte egentlig ikke å si noe særlig. Det de manglet var motivasjon og noen nye vaner.

Vi vet helt sikkert at alkohol i graviditeten kan være svært skadelig. Kanskje skyldes rundt 10 % av psykisk utviklingshemmede barn er blitt slik fordi mor brukte mye alkohol i graviditeten. Du kan lese mer om det i kapitlet Sped, verneverdig spire.

Siden Britt og Knut ville sette i gang med å prøve å oppnå graviditet snart, rådet jeg Britt til å være avholdende, eller iallfall vise stort måtehold med alkohol. Før regnet man med at det ikke var så farlig de første par ukene, før det befruktede egget hadde gravd seg ned i livmoren. Skjedde det noe med det da, ville det enten gå til grunne eller klare seg uskadd. På grunn av ny forskning er man ikke så sikker på det lenger.

Ingen typer brus er nyttige for kroppen. Alle gir deg masse sukker eller kunstig søtstoff og tilsettingsstoffer. Mange sliter med vekten og glemmer at de kan få i seg hundrevis av sukkerbiter per dag dersom de er storbrukere av brus. Lettbrus skal være trygt i graviditeten. Og vann er godt! Du kan gjøre det mer spennende ved å ta isbiter i, eller ha en mugge stående i kjøleskapet. Ta i litt sitron og drikk det av et lekkert glass.

Store mengder kaffe er heller ikke bra. Mange glemmer at cola inneholder mye koffein og virker på samme måte. Nyere undersøkelser tyder på at mye kaffe kan føre til problemer for fosteret, som får like mye koffein som moren. Og hvem vil vel gi en baby kaffe? Siste nytt er at kaffebruken bør reduseres til 1–2 kopper per dag mens man er gravid. Vanlig te begrenses til 3–4 kopper, cola til under en liter. Det er ukjent om det virker på sædcellene at far får i seg mye koffein.

Røyklagt befruktning?

Knut og Britt var også røykere. Hadde ligget på en 20-pakning hver fra tenårene av. De koste seg med røyken, men hadde tenkt på å slutte en eller annen gang.

«Vi ante ikke at røyking kunne gjøre det vanskeligere å bli gravid!» sa Britt. Jo da, det kan nok det. Man finner stoffer fra tobakk i væsken der egget ligger og modnes, så vel som i sædvæsken. Forskere som så på tiden det tok for par å oppnå en ønsket graviditet, fant at det i gjennomsnitt tok lengre tid for røykere. Det kan skyldes mange ting. De små flimmerhårene i egglederne, som hjelper til så kjønnscellene møtes, fungerer dårligere hos røykende kvinner.

«Men det er vel ikke så farlig om jeg røyker, bare Britt holder opp?» sa Knut litt lettet. «Det er jo hun som har eggledere.» Men så enkelt er det ikke. En rekke studier har vist at røykende menn kan ha endringer i sædcellene, selv om andre studier ikke har kunnet påvise tilsvarende. Svært tidlige spontanaborter ser ut til å være vanligere der mannen røyker mye. Det er antagelig klokt av mannen å kutte ut eller iallfall redusere røykingen kraftig senest et par måneder før han planlegger å gjøre sin kvinne gravid. Det tar 74 dager å danne nye sædceller. Flott om iallfall disse dagene kan være røykfrie!

Det kan være kjempevanskelig for enkelte å stumpe røyken. Kanskje lurt å vente med å lage barn til dere har klart det? Det kan være stressende å slutte når man først er gravid og føler seg i et kappløp med tiden som går og skadene som kan skje. Les mer om røyking og graviditet i Sped, verneverdig spire.

Trim

Alt fungerer bedre når man er i god fysisk form, også svangerskap og fødsel. Det er lettere å fortsette dersom man har begynt før graviditeten. Britt og Knut startet på helsestudio som del av sitt «perfekt start»-opplegg. Å gå er heller ikke så dumt. Legge seg til vanen med å gå en kveldstur før sengetid. Kanskje hånd i hånd med en kjær partner hvis man er så heldig å ha en slik, mens man forteller hverandre om dagens opplevelser. Fin måte å kommunisere på også, borte fra TV-en en stund.

Trim kan òg bidra til at vekten normaliserer seg. Det kan være vanskeligere å bli gravid både for magre og for overvektige kvinner, og unormal vekt i begge retninger er en ulempe i svangerskapet. Bedre dersom utgangspunktet er normalt og man har lagt seg til gode vaner før graviditeten.

Arbeid – en velsignelse?

Det er vanskelig å si sikkert hvor mye arbeidsforholdene har å si for fruktbarhet og graviditet. Stort sett er det bra å være i arbeid, men man ser at kvinner i svært anstrengende yrker kan oppnå en etterlengtet graviditet når de skifter til noe roligere. Dette kan gjelde både ved fysisk og psykisk belastning.

Noen jobber kan i seg selv være uheldige, uavhengig av stress og belastning. Arbeid med løsemidler, stråling eller giftige stoffer som kvikksølv, sprøytemidler eller cellegift bør ikke utføres av gravide. Arbeid med narkosegasser er satt i samband med spontanabort. Det har vært diskutert om mye arbeid ved dataskjerm kan være uheldig. Skiftarbeid regnes som ekstra belastende, spesielt mot slutten av graviditeten.

Dersom du har en jobb som du vet kan medføre risiko, eller som du selv opplever som svært slitsom og stressende, kan det være klokt å tenke på å finne noe annet før du blir gravid. Det er ofte en tung kamp å få forholdene lagt til rette når man først er gravid. Mange er i dårlig form og slett ikke spesielt kamplystne da. Uansett kan det ta tid, selv om arbeidsgiveren er velvillig. Dersom du bare melder deg ut, vil det ofte ramme arbeidskamerater. Det kan i seg selv være en belastning for deg.

Antagelig er det også realistisk å tenke på typen arbeidsgiver. I større bedrifter går det ofte på skinner om arbeidstakere blir lenge borte i forbindelse med fødsel. For en del små bedrifter kan det være katastrofalt om nøkkelpersoner forsvinner. Vi skal være stolte og glade over rettighetene vi har i Norge. De barna dere planlegger blir viktige, ikke bare for dere selv, men for hele samfunnet etter hvert, som arbeidskraft og ansvarlige omsorgspersoner. Likevel skal du selv være sterk for å orke at rettighetene dine skaper misstemning rundt deg.

K. søkte og fikk en ledende stilling. To uker senere meldte hun at hun var gravid. Sjefen ble himmelfallen og ba henne trekke seg. Bedriften kunne ikke leve med at en i den stillingen skulle være borte i over ett år. Dessuten hadde hun vært mye syk i forrige svangerskap, så i praksis ville det bli nærmere to år, med fødselspermisjonen. Hun trakk seg ikke. Saken gikk til retten. Hun vant, men ble frosset ut og sa opp selv. Flott jente! Flott kamp! Dårlig resultat. Altfor stor belastning for henne. Av og til er det en kunst å være nøktern realist, ta kampen når man har overskudd og ellers stikke fingeren i jorden og lukte hvor man er.

Røde hunder

Marie var ikke vaksinert og ble smittet med røde hunder tidlig i graviditeten. Lille Karl ble født blind og døv og med hjertefeil. Tragisk for hele familien. Han lever i sin egen, ganske isolerte verden og kan aldri få et normalt liv, selv med all verdens spesialpedagogiske hjelp.

Smitte med røde hunder tidlig i graviditeten vil føre til alvorlig fosterskade hos rundt 80 %. Ved smitte senere minsker risikoen, men selv om det skjer etter at organene i hovedsak er dannet, kan røde hunder medføre skade hos det ventede barnet. Det er grunnen til at man i dag vaksinerer alle småbarn og ungdomsskolepiker.

Var du borte da de andre jentene i klassen fikk vaksine mot røde hunder? Eller vokste du opp i et land der vaksinering ikke er gjennomført? Hvis du har mistanke om at du ikke er vaksinert, kan du få tatt en blodprøve som viser om du er immun. Er du ikke det, bør du overveie å la deg vaksinere i god tid før du blir gravid. Så må du vente tre måneder etterpå. Vaksinen består nemlig av levende, svekket virus som i seg selv kan skade fosteret. Derfor kan man heller ikke la seg vaksinere mens man er gravid. Da er det bedre å gjøre det etter at du har født.

Andre infeksjoner det bør ryddes opp i?

Infeksjoner rammer gravide som alle andre. Som regel må man bare behandle dem best mulig når de dukker opp. Virusinfeksjoner er det oftest lite å gjøre med. Har du mistanke om underlivsinfeksjon av en eller annen sort, kan det være greit å sjekke det før du blir gravid. Utflod som er annerledes enn den syrligluktende, normale selvrenselsen kan vekke mistanke. Ekstra mye, uvant lukt, annerledes farge. Kløe eller svie nedentil? Clamydia er ganske vanlig hos unge kvinner. Ubehandlet kan det føre til øyeninfeksjon hos barnet etter fødselen.

Dersom du har hatt problemgraviditeter som for eksempel har endt med abort eller for tidlig fødsel, kan det være særlig grunn til å få tatt en prøve fra underlivet. Visse bakterier er så vanlige hos kvinner at de nor-malt ikke behandles. Hos gravide kan de imidlertid skape problemer. Ett eksempel er gruppe B-streptokokker, GBS, som finnes hos rundt 20 % av gravide, men bare svært sjelden smitter barnet. Derfor behandles dette normalt ikke i graviditeten. Hvis kvinnen derimot tidligere har opplevd en sen abort eller fått et barn med GBS eller har urinveisinfeksjoner med bakterien, kan det være aktuelt å behandle, spesielt under fødselen.

Har du stadige urinveisinfeksjoner, kan de bli enda verre under et svangerskap. Spør legen din om gode råd mot det, og om det er grunn til noen nærmere utredning. Planlagte røntgenundersøkelser bør unnagjøres i god tid før du blir gravid.

Toxoplasmose kan føre til alvorlige fosterskader. Ti–femten prosent av gravide har vært smittet tidligere. Dersom du bor i Oslo-området, der dette er vanligst, og har katt, har du kanskje lyst til å sjekke om du er immun? Hvis du er det kan du slappe av, hvis ikke bør du ta dine forholdsregler. Mer om det senere.

Har du den minste mistanke om at du kan være smittet av HIV, bør du ta en test før du blir gravid. Det er risiko for at barnet kan bli smittet, og dine egne utsikter kan bli forverret. Selv om man nå begynner å få ganske brukbar behandling, er det ekstra alvorlig når en HIV-positiv blir gravid.

Celleforandringer?

Dersom du tidligere har fått påvist celleforandringer på livmorhalsen, kan det være en idé å få tatt en prøve nå. Det samme gjelder dersom det er tre år eller mer siden siste prøve. Ellers tas det normalt prøve i begynnelsen av svangerskapet. Det er fordi graviditetshormonene kan påvirke celleforandringer på livmorhalsen til å vokse raskere enn de ellers ville ha gjort.

Medikamenter

Inger fikk epilepsi som barn. Det har stort sett gått greit. Hun tar sin medisin daglig og har ikke hatt anfall på en del år. Tenker ikke på seg selv som epileptiker. Tenkte ikke på at det skulle ha noe å si da hun ble gravid.

«På den første kontrollen fikk jeg nesten kjeft for at jeg ikke hadde planlagt graviditeten,» fortalte hun. «Både fordi den medisinen jeg bruker kan skade barnet, og fordi jeg burde vært i gang med å ta folat for lenge siden.»

Heldigvis går de fleste epileptikere oftere til lege enn Inger hadde gjort. Da vil de få beskjed om dette når de nærmer seg en alder da det kan være aktuelt med barn. Noen få epilepsimedisiner gir økt risiko for misdannelser, blant annet nevralrørsdefekter. De fleste epileptikere kan bruke en annen medisin mens de er gravide. Dessverre ser det også ut til at sykdommen i seg selv kan gi en litt økt risiko for misdannelser hos barnet. Derfor får epileptikere tilbud om en spesiell ultralydundersøkelse og fostervannsprøve. Og de skal starte med folat i god tid og bruk større doser enn andre. De er et godt eksempel på dette med å være føre var.

Også andre kvinner med kroniske sykdommer som krever sterke medisiner, bør få råd før de blir gravide, slik at forholdene kan legges best mulig til rette.

Bibbi kom til samtale, opphovnet i ansiktet av gråt. Hun hadde vært alvorlig plaget med kviser det meste av tenårene.

«Jeg tok meg veldig nær av det. Gikk ikke ut. Var ikke med på noe. Følte at alle som så meg tenkte ‘pizzatryne’. Det eneste som hjalp til slutt var Roaccutan, som inneholder stoffet retionin. Jeg visste at det var farlig hvis man ble gravid. Hudlegen sa sikkert ti ganger at jeg måtte slutte med det ett år før jeg planla graviditet, fordi det kunne skade fosteret. Men det er jo ikke alt man er herre over selv. Nå er jeg gravid, enda vi har brukt prevensjon hele tiden. Hva skal jeg gjøre nå? Hva er det som kan skje?»

Stakkars Bibbi. Hun hadde fortsatt å bruke Roaccutan i den farligste perioden uten å ane at hun var gravid. Risikoen for alvorlige misdannelser er mangedoblet dersom medikamentet inntas når organene dannes. Hun var 11 uker på vei da jeg så henne. En ultralydundersøkelse hos en av landets fremste ultralydeksperter kunne alt nå fastslå at barnet hennes ville bli født med vanskapt ansikt og hode. Hun valgte å ta abort.

Heldigvis er det svært få medikamenter som er så farlige å bruke i graviditeten. I de fleste tilfeller vil legen kunne gi et klart svar på om noe er trygt å bruke. Dersom man bruker medisiner, er det klokt å diskutere dette med legen sin før man blir gravid. Den mest utsatte perioden er i starten når organene dannes.

Så vær varsom, spesielt de første par månedene. Men en del legemidler har vært brukt av så mange gravide gjennom så mange år at man føler seg rimelig trygg på at de ikke er fosterskadelige. Det gjelder for eksempel vanlige medikamenter som endel antibiotika og antihistaminer som har vært i bruk i mange år.

Syke mødre kan få friske barn

Driften til å få barn er sterk. Jeg blir iblant overveldet i møtet med kvinner som lider av alvorlige, kroniske sykdommer, men som vil ha barn selv om det betyr at de selv blir sykere, eller iblant utsetter seg selv eller barnet for alvorlig fare. Det kan være kvinner med store hjertefeil, skyhøyt blodtrykk, alvorlig sukkersyke eller nyresykdom.

I slike tilfeller er det viktig med veiledning før de blir gravide. Anne er et godt eksempel på gevinsten ved det. Hun har hatt diabetes fra hun var barn. Har måttet bruke sprøyter med insulin og ta hensyn til kosten. I ungdommen gjorde hun skikkelig opprør mot det. Da hun flyttet hjemmefra, ville hun være som alle andre og spise alt hun hadde lyst på. Det førte dessverre til at hun fikk komplikasjoner med synet og med nyrene. Da hun ble gravid tidlig i tyveårene, gikk det så galt som det kunne gå. Barnet døde da hun var 35 uker på vei.

Neste gang var hun mer moden og ferdig med opprøret sitt. Hun ventet med å bli gravid til blodsukkeret hadde ligget fint i flere måneder. Hver eneste uke kom hun til kontroll på den spesielle poliklinikken for gravide diabetikere. Stadig ble insulinmengden finregulert, og hun var svært omhyggelig med kosten. Det gikk fint. Hun selv tålte svangerskapet godt. Resultatet ble en flott gutt.

Friske foreldre kan ha skjulte sider

Selv om dere er friske, kan det være nyttig å ta en prat med familien. Er det noen med alvorlig sykdom eller handikap som kanskje kan være arvelig? Hvordan er det med fødsler i den nærmeste familien? Mor, søstre – har de hatt greie svangerskap? Eller har det forekommet dødfødsler eller en opphopning av aborter? Svangerskapsforgiftning? Dette er ting som uansett vil bli tatt opp på svangerskapskontrollen. Men det kan være en fordel om det er gjort på forhånd. Kanskje trengs det spesiell oppfølging.

Karl hadde hatt en liten bror som var mongoloid, som de kalte det da. Han døde av hjertefeil som liten, og Karl kom bare på det da jeg spurte. Ved å undersøke i registeret på Institutt for medisinsk genetikk fant vi ut at denne lille broren hadde en av de sjeldne arvelige formene for Downs syndrom, som det kalles i dag. En blodprøve viste at Karls kromosomsammensetning gav en økt risiko for at han skulle få barn med Downs syndrom. De ble informert om at dersom de ønsket det, var det mulig å få tatt en morkakeprøve for å avklare om et eventuelt foster hadde normale kromosomer. En slik prøve må tas såpass tidlig at det kan være greit å vite om tilbudet på forhånd, så man ikke melder seg for sent.

Rydd opp i livet på forhånd

Det er tøft for de fleste å få det første barnet sitt, selv om det også er herlig. Se dere rundt og tenk etter om det er noe dere kan gjøre for å legge forholdene godt til rette for en planlagt graviditet. Er det lurt å gjøre unna flyttingen tilbake til hjemstedet? Gifte seg? Skifte bolig eller jobb? Dra på den lenge planlagte reisen halve jorden rundt? Man kan gjøre det meste med barn i magen, men ofte har man mer enn nok med å være gravid.

Godt begynt er halvveis fullendt

Det er mye vi ikke er herre over også når det gjelder å få barn. Lynet kan slå ned hvor som helst. Men det er en god følelse når man selv har gjort alt man kan for at det skal gå bra.

Britt, som er omtalt i begynnelsen av dette kapitlet, strålte da hun kom igjen.

«Du kommer ikke til å tro hvor flinke vi har vært!» skrøt hun. «Salat hver dag, mye frukt, lite brus og alkohol. Jeg har nesten klart å stumpe røyken og Knut røyker bare på jobben. Hvis ikke vi får flotte unger, er det iallfall ikke vår skyld!»

